Կարսում ևս թուրքական զորքերը թողել էին որոշ քանակությամբ կիսաթալանած, կամ կիսաոչնչացված հրետանային գույք` հրանոթներ, զինամթերք, վառոդ և այլն: 1919թ. վերջին բանակի հրետանին ուներ 130-140 հրանոթ, որոնցից 63-ը (15 մարտկոց) տրված էր հրետանային բրիգադին: Կարսի բերդի հրետանին ուներ 64 հրանոթ և 2 զրահագնացք` 4 հրանոթով: Հատուկ նշենք, որ 1914-1916թթ. Կարսի ամրոցում եղել է մոտ 90 հրանոթ, հաուբից և հրասանդ` 5 հրետանային գումարտակ (դիվիզիոն)[21]: Այս թվից 29 հաուբից և 16 հրասանդ օգտագործվել են 1915թ. նոյեմբերին և 1916թ. փետրվարին Էրզրումի գրավման ժամանակ: Դրանից հետո հրանոթները մնացել են Էրզրումում և չեն վերադարձվել[22]: Կարսում եղած հրանոթների քանակությունից ավելի քան 60-ը, ինչպես նաև մեծ քանակությամբ մարտապաշար և այլ գույք անգլիացիները իրենց հետ տարան, ինչի կապակցությամբ եղան բողոքներ, սակայն ապարդյուն[23]: 1919թ. հուլիսի 16-ին Հայաստանում Ադրբեջանի ռազմական ներկայացուցիչը գաղտնի հեռագրով իր ղեկավարությանը հաղորդում էր, որ հայկական բանակում կա 12 հրետանային մարտկոց 4-ական հրանոթներով[24]: